ಶಾಲಾ ಗ್ರಂಥಾಲಯ ನಿರ್ವಹಣೆ ಹೇಗೆ? ಪ್ರತಿ ಶಾಲೆಯಲ್ಲೊಂದು ಗ್ರಂಥಾಲಯವಿದೆ. ಆದರೆ ಅದು ತೆರೆದ ಗ್ರಂಥಾಲಯವಾಗುತ್ತಿಲ್ಲ ಎಂಬುದು ಹಲವರ ಟೀಕೆ. ಇವುಗಳ ಮಧ್ಯೆ ಗ್ರಂಥಾಲಯದ ಅನುಪಮ ಸೇವೆಯನ್ನು ವಿದ್ಯಾರ್ಥಿಗಳಿಗೆ ಒದಗಿಸಿಕೊಡುವ ಶಾಲೆಗಳು ಇದ್ದರೂ ಸಂಖ್ಯೆಯಲ್ಲಿ ವಿರಳ. ಶಾಲಾ ಭೇಟಿ ಕೊಟ್ಟಾಗ ಈ ಬಗ್ಗೆ ತಿಳಿಸಿದರೂ ಇದಕ್ಕಾಗಿ ಕ್ರಿಯಾಶೀಲವಾಗಿ ತೊಡಗಿಸಿಕೊಂಡವರು ಅಪರೂಪ. ಶಿಕ್ಷಣವೆಂಬುದು ಜ್ಞಾನ ಕಟ್ಟುವಿಕೆಗೆ ನೆರವಾಗಬೇಕು ಎಂಬುದನ್ನು ರಾಷ್ಟ್ರೀಯ ಪಠ್ಯಕ್ರಮ ಚೌಕಟ್ಟು-2005 ಪ್ರತಿಪಾದಿಸುತ್ತದೆ. `ಮಗುವಿನ ಸಮುದಾಯ ಮತ್ತು ಪರಿಸರ~ ಕಲಿಕೆಗೆ ಇರುವ ಪ್ರಾಥಮಿಕ ಸನ್ನಿವೇಶ. ಇದರಲ್ಲಿ ಜ್ಞಾನ ಅತಿ ಮಹತ್ವದ ಅಂಶ. ಮಗು ಪರಿಸರದೊಂದಿಗೆ ವ್ಯವಹರಿಸುವುದರಿಂದ ಜ್ಞಾನವನ್ನು ರಚಿಸುತ್ತದೆ ಮತ್ತು ಸಂಗತಿಗಳನ್ನು ಗ್ರಹಿಸುತ್ತದೆ ಎನ್ನುವುದನ್ನು ಸಹ ಅದು ಅಭಿಪ್ರಾಯಿಸುತ್ತದೆ. ಜ್ಞಾನ ಕಟ್ಟುವ ಕಲೆ ಅಂತರ್ಗತವಾಗಬೇಕಾದರೆ, ಓದಿ ಗ್ರಹಿಸಿಕೊಳ್ಳುವ ಅಭಿರುಚಿಯನ್ನು ವಿದ್ಯಾರ್ಥಿಗಳಲ್ಲಿ ಬೆಳೆಸಬೇಕು. ಒಂದು ಪರಿಕಲ್ಪನೆ, ವಿಚಾರ, ವಸ್ತು, ಚಿತ್ರಸನ್ನಿವೇಶ ಇತ್ಯಾದಿಗಳ ಬಗ್ಗೆ ವಿದ್ಯಾರ್ಥಿ ಸ್ವಯಂಪ್ರೇರಿತವಾಗಿ ತನ್ನ ಆಲೋಚನೆಯನ್ನು ಹಾಗೂ ವಿಮರ್ಶೆಯನ್ನು ಮುಕ್ತವಾಗಿ ಅಭಿವ್ಯಕ್ತಗೊಳಿಸಲು ಅವಕಾಶ ಕಲ್ಪಿಸುವ ಉದಾರತೆಯನ್ನು ನಮ್ಮ ಶಿಕ್ಷಕರು ತರಗತಿಗಳಲ್ಲಿ ತೋರಿಸುವಂತಾಗಬೇಕು. ಸಾಮರ್ಥ್ಯಗಳ ಕಲಿಕೆಯನ್ನು ಮೌಲ್ಯಮಾಪನ ಮಾಡುವಾಗ ಅನ್ವಯ ಹಂತದಲ್ಲಿ ಸಾಮರ್ಥ್ಯದ ತಿರುಳನ್ನು ಒರೆಹಚ್ಚುವಂತಹ ಚಟುವಟಿಕೆಗಳು ತರಗತಿಯಲ್ಲಿ ರೂಪಿಸಲ್ಪಡಬೇಕು. ಓದಿದ್ದನ್ನು ಅಥವಾ ಟಿಪ್ಪಣಿ ಮಾಡಲು, ಗ್ರಹಿಸಿದ ಜ್ಞಾನವನ್ನು ವಿಮರ್ಶಿಸಲು ತರಗತಿಗಳಲ್ಲಿ ಪಠ್ಯಾಂಶಗಳಿಗೆ ಬಹುತೇಕ ಸಂಬಂಧ ಕಲ್ಪಿಸುತ್ತೇವೆಯೇ ಹೊರತು ಅದರಿಂದಾಚೆಗೆ ಕಲಿಕೆಯನ್ನು ಭಿನ್ನವಾಗಿ ನೋಡಲಾರೆವು. ಪರೀಕ್ಷೆ ಮುಖಿಯಾಗಿಯೇ ನಿಲ್ಲುತ್ತವೆ ನಮ್ಮ ಪ್ರಯತ್ನಗಳು. ಇಲ್ಲಿಯೇ ಗ್ರಂಥಾಲಯದ ಪರಿಣಾಮಕಾರಿ ಬಳಕೆಯ ಪ್ರಶ್ನೆ ಏಳುವುದು. ತಾತ್ವಿಕ ನೆಲೆಗಟ್ಟು ಕಲಿಕೆಯೆನ್ನುವುದು ಸಹಜ-ಸ್ವಾಭಾವಿಕವಾಗಿದ್ದು ನಿರಂತರ ಸಾಗುವ ಜೈವಿಕ ಪ್ರಕ್ರಿಯೆಯಾಗಿದೆ. ಪ್ರತಿಯೊಂದು ಮಗುವು ಏನಾದರೊಂದನ್ನು ಕಲಿಯಲು ಮಾನಸಿಕವಾಗಿ ಸಿದ್ಧನಾಗಿಯೇ ಇರುತ್ತಾನೆ. ಬರಿ ಮಾಹಿತಿಯನ್ನು ತುಂಬುವುದು ಜ್ಞಾನ ಎನಿಸಿಕೊಳ್ಳುವುದಿಲ್ಲ. ಜ್ಞಾನದ ದಾರಿಗಳು ಅರ್ಥಪೂರ್ಣವಾಗಿರಬೇಕು. ಕಲಿಕೆಯ ಅವಕಾಶಗಳು ಮಗುವಿನಲ್ಲಿ ಅಂತರ್ಗತವಾಗಿರುವ ಅಥವಾ ಸುಪ್ತವಾಗಿರುವ ಪ್ರತಿಭೆಯನ್ನು ಹೊರಹೊಮ್ಮಿಸಲು ಸಹಕರಿಸಬೇಕು. ಕಲಿಕೆ ಬದುಕುವುದನ್ನು ಕಲಿಸಬೇಕು. ಸ್ವಾವಲಂಬಿಯಾಗಿ ಜೀವನ ನಡೆಸಲು ಮಾರ್ಗದರ್ಶಿಸುವಂತೆ ಇರಬೇಕು. ಮಗುವಿನ ಸನ್ನಿವೇಶದ ಜ್ಞಾನಕ್ಕೆ ತರಗತಿ ಕಲಿಕೆಯ ಜ್ಞಾನವನ್ನು ಹೊಂದಿಸಬೇಕು. ತಾತ್ವಿಕ ನೆಲೆಗಟ್ಟಿನ ದೃಷ್ಟಿಯಿಂದಲೇ ಗ್ರಂಥಾಲಯದ ಬಗ್ಗೆ ಚರ್ಚಿಸುವುದು ಸೂಕ್ತವೆನಿಸುತ್ತದೆ. ಪ್ರತಿ ಶಾಲೆಯಲ್ಲೊಂದು ಗ್ರಂಥಾಲಯವಿದೆ. ಆದರೆ ಅದು ತೆರೆದ ಗ್ರಂಥಾಲಯವಾಗುತ್ತಿಲ್ಲ ಎಂಬುದು ಹಲವರ ಟೀಕೆ. ಇವುಗಳ ಮಧ್ಯೆ ಗ್ರಂಥಾಲಯದ ಅನುಪಮ ಸೇವೆಯನ್ನು ವಿದ್ಯಾರ್ಥಿಗಳಿಗೆ ಒದಗಿಸಿಕೊಡುವ ಮೂಲಕ ಜ್ಞಾನ ಗ್ರಹಿಕೆಗೆ ವಿಸ್ತೃತ ಅವಕಾಶವನ್ನು ಕಲ್ಪಿಸಿಕೊಟ್ಟ ಶಾಲೆಗಳು ಇದ್ದರೂ ಸಂಖ್ಯೆಯಲ್ಲಿ ವಿರಳ. ಶಾಲಾ ಭೇಟಿ ಕೊಟ್ಟಾಗ ಈ ಬಗ್ಗೆ ತಿಳಿಸಿದರೂ ಇದಕ್ಕಾಗಿ ಕ್ರಿಯಾಶೀಲವಾಗಿ ತೊಡಗಿಸಿಕೊಂಡವರು ಮತ್ತೆ ಅಪರೂಪ. ಯಾವುದೇ ಶಾಲೆಗೆ ಹೋಗಿ ನೋಡಿದರೆ ನಮಗೊಂದು ಅಲ್ಮೆರ ಅದರಲ್ಲಿ ಇಲಾಖೆ ಒದಗಿಸಿದ ಪುಸ್ತಕಗಳು, ದಾನಿಯಿಂದ ಸಂಗ್ರಹಿಸಿದ ಪುಸ್ತಕಗಳು, ಹಳೆ ವಿದ್ಯಾರ್ಥಿಗಳಿಂದ ಪಡೆದ ಪುಸ್ತಕಗಳು ಕಾಣಿಸುತ್ತವೆ. ಇದರ ನಿರ್ವಹಣೆಗೆ ಒಬ್ಬ ಶಿಕ್ಷಕರನ್ನೂ ನೇಮಿಸಲಾಗಿರುತ್ತದೆ. ಆದರೂ ಸಮರ್ಥ ನಿರ್ವಹಣೆ ಮಾಡುವಲ್ಲಿ ಬಹುತೇಕ ಶಾಲೆಗಳು ಹಿಂದೆ ಉಳಿದಿರುವುದನ್ನು ಕಾಣಬಹುದು. ಪ್ರಾಥಮಿಕ ತರಗತಿ ಭಾಷಾ ಕಲಿಕೆಯಲ್ಲಿನ ಸಾಮರ್ಥ್ಯಗಳ ಬೆಳವಣಿಗೆಯನ್ನು ಅವಲೋಕಿಸಿದಾಗ ಓದುವುದನ್ನು ಹೇಗೆ ತರಗತಿವಾರು ಹಂತ ಹಂತವಾಗಿ ಕಲಿಸಬೇಕು ಎಂಬುದನ್ನು ಅದು ಸ್ಪಷ್ಟಪಡಿಸುತ್ತದೆ. ನಾಲ್ಕನೇ ತರಗತಿ ವೇಳೆಗೆ ನಿಯತಕಾಲಿಕೆಗಳನ್ನು ಮ್ಯಾಗಜೀನ್‌ಗಳನ್ನು, ಶಿಶು ಸಾಹಿತ್ಯದಂತಹ ಓದುವಿಕೆಯನ್ನು (ಮುದ್ರಿತ ಸಾಮಾಗ್ರಿ) ಓದುವ ಕೌಶಲಕ್ಕೆ ಪೂರಕವಾಗಿಯೂ ಅದನ್ನು ಒಂದು ಸಾಮರ್ಥ್ಯವನ್ನಾಗಿಯೂ ಗುರುತಿಸಿರುವುದು ವಿಶಿಷ್ಟ. ಒಂದು ವಿಚಾರವನ್ನು ಓದಿದ ನಂತರ ಏಕೆ ಹೇಗೆ? ಎಂಬ ಪ್ರಶ್ನೆಗಳಿಗೆ ಉತ್ತರಿಸಲು ವಿದ್ಯಾರ್ಥಿಯು ಸಮರ್ಥನಾಗಬೇಕು ಎನ್ನುವುದನ್ನು ಎತ್ತಿಹಿಡಿಯುತ್ತದೆ. ಸಾಮರ್ಥ್ಯ ಆಧಾರಿತ ಕಲಿಕೆ ಜ್ಞಾನಗ್ರಹಿಕೆಗೆ ವಿಪುಲ ಅವಕಾಶ ನೀಡುವುದರಿಂದ ಅದರ ಬೆಳವಣಿಗೆಗೆ ಪೂರಕವಾದ ತರಗತಿಯಾಚೆಗಿನ ಕಲಿಕಾವಕಾಶಗಳನ್ನು ವಿದ್ಯಾರ್ಥಿಗಳಿಗೆ ವಿಸ್ತರಿಸಿಕೊಡುವುದು ಬೋಧನಾ ಕಲಿಕೆಯ ಪ್ರಕ್ರಿಯೆಯಲ್ಲಿ ಆದ್ಯತೆಯಾಗಿ ನಿಲ್ಲುವುದು. ತರಗತಿ ಕೋಣೆಯ ಕಲಿಕೆಯ ಎಲೆಗಳನ್ನು ಮೀರಿ ತರಗತಿ ಕೋಣೆಯ ಆಚೆಗಿರುವ ಅಗಾಧ ಕಲಿಕಾವಕಾಶಗಳನ್ನು ಗ್ರಹಿಸಿ, ಸೃಷ್ಟಿಸಿ ಕ್ರಿಯಾಶೀಲಗೊಳಿಸುವ ಮೂಲಕ ವಿದ್ಯಾರ್ಥಿಗಳಲ್ಲಿ ಸಹಜ-ಸ್ವಾಭಾವಿಕ ಕಲಿಕೆಗೆ ಬೆಂಬಲ ನೀಡುವುದರಿಂದ ಗುಣಮಟ್ಟ ಶಿಕ್ಷಣವು ಸಾಧ್ಯವಾಗುವುದು~ ಮುದ್ರಿತ ಸಾಮಗ್ರಿಗಳ ಮೇಲೆ ಹಿಡಿತ ಸಾಧಿಸಬೇಕೆಂಬುದಾಗಿಯೂ ಸಾಮರ್ಥ್ಯದ ಬೆಳವಣಿಗೆ ಸೂಚಿಸುವುದರಿಂದ ಅದರ ಬಲವರ್ಧನೆಗೆ ಗ್ರಂಥಾಲಯಗಳು ಪರಿಣಾಮಕಾರಿ ಮತ್ತು ಪೂರಕ ಸಾಧನವಾಗಬಲ್ಲವು ಎಂಬುದನ್ನು ಅಲ್ಲಗಳೆಯುವಂತಿಲ್ಲ. ಆದರೂ ಕಲಿಕೆಗೆ ಗ್ರಂಥಾಲಯವನ್ನು ಸಮನ್ವಯ ಮಾಡಿಕೊಳ್ಳುವ ಬಗ್ಗೆ ನಮ್ಮ ಪ್ರಯತ್ನಗಳು ಅಷ್ಟಕಷ್ಟೆ. ಪರಿಣಾಮಕಾರಿಗೊಳಿಸುವುದು ಹೇಗೆ? ಯಾವತ್ತೋ ಒಂದೆರಡು ದಿನ ಪುಸ್ತಕವನ್ನು ವಿತರಿಸಿ ಬಿಡುವುದು ಗ್ರಂಥಾಲಯದ ನಿರ್ವಹಣೆ ಎನಿಸಿಕೊಳ್ಳುವುದಿಲ್ಲ. ಗ್ರಂಥಾಲಯವನ್ನು ವಿದ್ಯಾರ್ಥಿಗಳಿಗೆ ತರಗತಿವಾರು ಸದ್ಬಳಕೆ ಮಾಡಿಕೊಡುವ ಬಗ್ಗೆ ಯೋಜನೆ ಮಾಡಿಕೊಳ್ಳಬೇಕು. ಪ್ರತಿ ತರಗತಿಗಳಿಗೆ ಓದುವ ಅವಧಿಯನ್ನು ಹೇಗೆ ಕಲ್ಪಿಸಿಕೊಡಲು ಸಾಧ್ಯ ಎಂಬ ಬಗ್ಗೆ ಲೆಕ್ಕಾಚಾರ ಅಗತ್ಯ. ಶಾಲಾ ಗ್ರಂಥಾಲಯವನ್ನು ಸಣ್ಣ ಸಣ್ಣ ತರಗತಿ ಗ್ರಂಥಾಲಯವನ್ನಾಗಿ ವರ್ಗೀಕರಿಸಿಕೊಳ್ಳಲು ಇರುವ ಸಾಧ್ಯಸಾಧ್ಯತೆಗಳ ಬಗ್ಗೆ ಯೋಚಿಸಬೇಕು. ಮಕ್ಕಳ ಕೈಗೆಟಕುವಂತೆ ಪುಸ್ತಕಗಳನ್ನು ತರಗತಿಯ ಚಟುವಟಿಕೆ ಮೂಲೆಯಲ್ಲಿ (ರೀಡಿಂಗ್ ಕಾರ್ನರ್) ಜೋಡಿಸಿಡುವ ಸರಳ ವಿಧಾನಗಳ ಚಿಂತನೆ ಅಗತ್ಯ. ಶಿಕ್ಷಕರ ಗೈರುಹಾಜರಿ ಸಂದರ್ಭದಲ್ಲಿಯೂ ಗ್ರಂಥಾಲಯದ ಉಪಯುಕ್ತತೆಯನ್ನು ವಿದ್ಯಾರ್ಥಿಗಳೇ ಪಡೆದುಕೊಳ್ಳಬಹುದಾದ ವಿವಿಧ ಮಾರ್ಗೋಪಾಯವನ್ನು ಶಿಕ್ಷಕರೆಲ್ಲರೂ ಕೂಡಿ ಚರ್ಚಿಸಬೇಕಾಗುತ್ತದೆ. ಯಾವ ಪುಸ್ತಕವನ್ನು ಆಯ್ಕೆ ಮಾಡಿಕೊಳ್ಳಬೇಕು? ಎಂತಹ ಪುಸ್ತಕ ನನಗೆ ಹಿಡಿಸುತ್ತದೆ? ಈ ಬಗ್ಗೆ ಮಕ್ಕಳಿಗೆ ಸಾಕಷ್ಟು ತಿಳಿಯುವುದಿಲ್ಲ. ಮಕ್ಕಳ ಅಭಿರುಚಿಗೆ ಹಿಡಿಸುವಂತಹ ಪುಸ್ತಕಗಳನ್ನು ಒಂದೆಡೆ ಕಲೆಹಾಕಿ, ಅವುಗಳ ಶೀರ್ಷಿಕೆ, ಅವು ಒಳಗೊಳ್ಳುವ ವಿಷಯ, ಅದನ್ನು ಬರೆದವರ ಬಗೆಗಿನ ಸಾಹಿತಿ, ಅದರ ಪ್ರಕಾರ ಇತ್ಯಾದಿಗಳ ಬಗ್ಗೆ ಸಂಕ್ಷಿಪ್ತವಾಗಿ ವಿವರಿಸಬೇಕಾಗುತ್ತದೆ. ಆ ನಂತರ ಮಕ್ಕಳ ಆಸಕ್ತಿಯನ್ನು ಮತ್ತು ಇಷ್ಟಪಡುವ ವಿಷಯವನ್ನು ಗುರುತಿಸಿಕೊಳ್ಳಬೇಕು. ಇಂಥದೊಂದು ಪ್ರಕ್ರಿಯೆಯ ನಂತರ ಪುಸ್ತಕವನ್ನು ಆಯ್ಕೆ ಮಾಡಿಕೊಳ್ಳಲು ತಿಳಿಸಬೇಕು. ಒಂದೇ ಸಮನೆ ಓದಿ ಎಂದು ಹೇಳುವ ಬದಲಿಗೆ, ಒಂದಷ್ಟು ಪುಟಗಳವರೆಗೆ ಓದನ್ನು ನಿರ್ಧರಿಸಿಕೊಳ್ಳುವುದು ಉತ್ತಮ ಸಲಹೆ. ಓದಿದ ನಂತರ ಮಕ್ಕಳ ಅಭಿಪ್ರಾಯ ಸಂಗ್ರಹಿಸಿ, ಹಿಮ್ಮಾಹಿತಿ ಪಡೆದು ಮತ್ತೆ ಓದಲು ಹೇಳುವುದು ಸೂಕ್ತ. ಹೀಗೆ ಐದಾರು ಬಾರಿ ಮಾಡಿದ ನಂತರ ಮುಂದಿನ ಓದುವಿಕೆ ಸರಾಗವಾಗಿ ನಡೆಯುವಂತೆಯೂ, ನಿರ್ಬಂಧವಿಲ್ಲದಂತೆಯೂ ನೋಡಿಕೊಳ್ಳಬೇಕು. ಪುಸ್ತಕಗಳನ್ನು ಬದಲಾಯಿಸಿಕೊಳ್ಳಲು ಅವಕಾಶ ಕಲ್ಪಿಸುತ್ತಾ ಓದನ್ನು ಅಭ್ಯಾಸವನ್ನಾಗಿ ಮಾಡುವುದು ಪ್ರಾಥಮಿಕ ಹಂತಕ್ಕೆ ಸರಳವಾದ ವಿಧಾನ. ಚಟುವಟಿಕೆಗಳು ಗ್ರಂಥಾಲಯದಲ್ಲಿ ವಿದ್ಯಾರ್ಥಿಗಳ ಬಳಕೆಗೆ ಅರ್ಹವಾದ ಪುಸ್ತಕಗಳ ಸಂಗ್ರಹವಿದೆಯೇ ಪರೀಕ್ಷಿಸಿಕೊಳ್ಳಿ. ವಿದ್ಯಾರ್ಥಿಗಳ ಪುಸ್ತಕದ ಆಯ್ಕೆಯನ್ನು ಗುರುತಿಸಿಕೊಳ್ಳಿ. ನಿಯತಕಾಲಿಕೆಗಳ ನಿರಂತರ ಓದಿಗೆ ಅವಕಾಶ ಕಲ್ಪಿಸಿಕೊಡಿ. ಓದುವ ಅವಧಿಯನ್ನು ಹೇಗೆ ದೊರಕುವಂತೆ ಮಾಡಲು ಸಾಧ್ಯವಿದೆ ಪಟ್ಟಿಮಾಡಿ. ನಿರಂತರ ಮತ್ತು ಪರಿಣಾಮಕಾರಿ ಓದಿಗೆ ಪ್ರತಿಶಿಕ್ಷಕರ ಮೇಲ್ವಿಚಾರಣೆ ಅಗತ್ಯ ಎಂಬುದನ್ನು ನೆನಪಿಡಿ. ಮಕ್ಕಳ ವಯೋಮಾನಕ್ಕೆ ಮತ್ತು ಕುತೂಹಲ, ಆಸಕ್ತಿಗೆ ಅನುವಾದ ಪುಸ್ತಕವನ್ನು ಆರಂಭದಲ್ಲಿ ಕಲೆಹಾಕಿ. ಓದುವ ಸಾಮಾಗ್ರಿ ಮೇಲೆ ಅನಿಸಿದನ್ನು ಮುಕ್ತವಾಗಿ ವ್ಯಕ್ತಪಡಿಸಲು ಪ್ರೇರೇಪಿಸಿ. ಅಭಿಪ್ರಾಯವನ್ನು ತಮ್ಮ ಚಿಂತನೆಗಳಲ್ಲಿ ವರದಿ ಮಾಡಲು, ಟಿಪ್ಪಣಿ ತಯಾರಿಸಲು ಅವಕಾಶ ಕಲ್ಪಿಸಿ. ಪುಸ್ತಕದಲ್ಲಿನ ಇಷ್ಟವಾದ ಸಾಲುಗಳು, ಇಷ್ಟವಾಗದ ಬರಹಗಳು, ಚಿತ್ರಗಳು, ಘಟನೆಗಳು ಇವುಗಳ ಬಗ್ಗೆ ವಿದ್ಯಾರ್ಥಿಗಳನ್ನು ಮುಕ್ತವಾಗಿ ಮಾತನಾಡಿಸಿ. ಓದುವುದನ್ನು ಅಭ್ಯಾಸವಾಗಿಸಿದ ನಂತರ ಹವ್ಯಾಸವನ್ನಾಗಿಸಲು ಸ್ವಪ್ರೇರಿತವಾಗಿ ಪುಸ್ತಕವನ್ನು ಪಡೆದುಕೊಳ್ಳಲು ಹಾಗೂ ಅವು ಕೈಗೆಟಕುವಂತೆಯೂ ಗ್ರಂಥಾಲಯವನ್ನು ಪರಿಣಾಮಕಾರಿಗೊಳಿಸಿ. ಶಾಲಾ ಅವಧಿಯ ನಂತರವೂ ಬಿಡುವಿನ ವೇಳೆಯನ್ನು ಸದ್ಬಳಕೆ ಮಾಡಿಕೊಳ್ಳಲು ಪುಸ್ತಕವನ್ನು ಹೇಗೆ ವಿದ್ಯಾರ್ಥಿಗಳಿಗೆ ತಲುಪಿಸಬಹುದು ಎಂಬ ಬಗ್ಗೆ ಚಿಂತನೆ ಅಗತ್ಯ. ಈ ಬಗ್ಗೆ ಸಮುದಾಯದಲ್ಲೊಂದು ಕೋರ್ ಕಮಿಟಿ ತಯಾರಿಸಲು ಸಾಧ್ಯವೇ ಚಿಂತಿಸಿ. ಯುವಕ-ಯುವತಿಯರ ಸಂಘ, ಶಿಕ್ಷಣಾಸಕ್ತರು, ಎಸ್‌ಡಿಎಮ್‌ಸಿ ಸದಸ್ಯರು, ವಿದ್ಯಾವಂತ ಸಮೂಹವನ್ನು ಬಳಸಿಕೊಳ್ಳಲು, ಜವಾಬ್ದಾರಿ ಹಂಚಲು, ಸಮುದಾಯವನ್ನು ಸಕ್ರಿಯವಾಗಿ ತೊಡಗಿಸಿಕೊಳ್ಳಲು ಆಗುವುದೇ ಯೋಚಿಸಿ. ಪ್ರಜಾವಾಣಿ ಆ್ಯಪ್ ಇಲ್ಲಿದೆ: ಆಂಡ್ರಾಯ್ಡ್ | ಐಒಎಸ್ | ವಾಟ್ಸ್ಆ್ಯಪ್, ಎಕ್ಸ್, ಫೇಸ್‌ಬುಕ್ ಮತ್ತು ಇನ್‌ಸ್ಟಾಗ್ರಾಂನಲ್ಲಿ ಪ್ರಜಾವಾಣಿ ಫಾಲೋ ಮಾಡಿ.